17 अक्तूबर 1993- हमारी सुबह रायपुर रसुलपुर गांव में हुई। स्नान ध्यान के बाद गुरुद्वारे में फिर शानदार नास्ता मिला। नास्ते में पूड़ी, तीन तरह की सब्जियां, मक्की की रोटी, साग और फल। अरे भाई कितना खाओगे... नास्ते के बाद एक बार फिर बाबा जी से सिक्के प्राप्त हुए। गुरूद्वारे में सद्भावना यात्रा की सफलता के लिए अरदास की गई। इसके बाद हम रवाना हो गए शहर की ओर। यहां होशियारपुर की बहन राजिंदर कौर हमारे साथ हैं। उनके साथ पूरी सांस्कृतिक टोली है। उनमें एक है मनजिंदर। उसकी हंसी कभी न भूलने वाली है। वह हंसती है तो मानो सैकड़ो फूल झड़ते हैं।